CELEX: 32021D1274
Language: lt
Date: 1627344000000
Title: Europos Centrinio Banko sprendimas (ES) 2021/1274 2021 m. liepos 27 d. dėl įgaliojimų priimti tam tikrus sprendimus, susijusius su gamintojo akreditacija, ir tam tikrų įgaliojimų, susijusių su akredituotų gamintojų akreditacijos procedūromis, perdavimo ir dėl Sprendimo (ES) 2016/1975 panaikinimo (ECB/2021/32)

2021 8 2   
               
               
                  LT
               
               
                  Europos Sąjungos oficialusis leidinys
               
               
                  L 278/1
               
            
         EUROPOS CENTRINIO BANKO SPRENDIMAS (ES) 2021/1274
         2021 m. liepos 27 d.
         dėl įgaliojimų priimti tam tikrus sprendimus, susijusius su gamintojo akreditacija, ir tam tikrų įgaliojimų, susijusių su akredituotų gamintojų akreditacijos procedūromis, perdavimo ir dėl Sprendimo (ES) 2016/1975 panaikinimo (ECB/2021/32)
         EUROPOS CENTRINIO BANKO VYKDOMOJI VALDYBA,
         atsižvelgdama į Sutartį dėl Europos Sąjungos veikimo, ypač į jos 128 straipsnio 1 dalį,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 16 straipsnį,
         atsižvelgdama į 2020 m. balandžio 27 d. Europos Centrinio Banko sprendimą (ES) 2020/637 dėl akreditacijos procedūrų, taikomų saugotinų eurų elementų ir eurų elementų gamintojams (ECB/2020/24) (1), ypač į jo 20 straipsnio 2 ir 3 dalis,
         kadangi:
         
                     (1)
                  
                  
                     pagal Sprendimo (ES) 2020/637 (ECB/2020/24) 20 straipsnio 1 dalį Vykdomoji valdyba yra kompetentinga priimti visus su gamintojo akreditacija susijusius sprendimus pagal minėto sprendimo 6 straipsnio 1, 3 ir 7 dalis, 7 ir 10 straipsnius, 14 straipsnio 1 ir 4 dalis ir 16–19 straipsnius. Pagal Sprendimo (ES) 2020/637 (ECB/2020/24) 20 straipsnio 2 dalį Vykdomoji valdyba gali vienam iš savo narių perduoti konkrečius sprendimų priėmimo įgaliojimus priimti tam tikrus su gamintojo akreditacija susijusius sprendimus. Be to, pagal Sprendimo (ES) 2020/637 (ECB/2020/24) 20 straipsnio 3 dalį Vykdomoji valdyba taip pat gali perduoti konkrečius sprendimų priėmimo įgaliojimus Europos Centrinio Banko (ECB) veiklos lygmeniui;
                  
               
                     (2)
                  
                  
                     siekiant dar labiau supaprastinti akreditacijos procedūras, įgaliojimai priimti visus su gamintojo akreditacija susijusius sprendimus pagal Sprendimo (ES) 2020/637 (ECB/2020/24) 6 straipsnio 1, 3, 7 dalis ir 7 straipsnį turėtų būti perduoti Vykdomosios valdybos nariui, kuriam atsiskaito Banknotų direktoratas. Be to, procedūros, susijusios su akredituotų gamintojų veikla, kuriai reikalingas išankstinis rašytinis ECB sutikimas pagal Sprendimo (ES) 2020/637 (ECB/2020/24) 10 straipsnio 1 dalį, turėtų būti supaprastintos, įgaliojimus duoti tokį išankstinį rašytinį sutikimą perduodant Banknotų direktorato veiklos lygmeniui;
                  
               
                     (3)
                  
                  
                     jeigu atliekant akredituotų gamintojų patikrinimus nustatoma esminės neatitikties atvejų, atitinkamą saugotinų eurų elementų veiklą gali reikėti nedelsiant nutraukti. Tam, kad ECB būtų lengviau greitai reaguoti, įgaliojimai priimti sprendimus dėl tokio veiklos nutraukimo turėtų būti perduoti Banknotų direktorato veiklos lygmeniui;
                  
               
                     (4)
                  
                  
                     Europos Centrinio Banko sprendime (ES) 2016/1975 (ECB/2016/39) (2) nurodoma Vykdomosios valdybos kompetencija pagal Europos Centrinio Banko sprendimo ECB/2013/54 (3) 3 straipsnio 2 dalį. Sprendimas ECB/2013/54 buvo panaikintas Sprendimu (ES) 2020/637 (ECB/2020/24). Siekiant aiškumo, Sprendimas (ES) 2016/1975 (ECB/2016/39) taip pat turėtų būti panaikintas;
                  
               
                     (5)
                  
                  
                     siekiant užtikrinti Vykdomosios valdybos kolektyvinę atsakomybę, apie visus sprendimus, kuriuos priima Vykdomosios valdybos narys, kuriam perduoti įgaliojimai, arba kurie pagal perduotus įgaliojimus priimami Banknotų direktorato veiklos lygmeniu, turėtų būti kasmet pranešama Vykdomajai valdybai,
                  
               PRIĖMĖ ŠĮ SPRENDIMĄ:
         
            1 straipsnis
            Įgaliojimų, susijusių su gamintojo akreditacija ir išankstinio rašytinio ECB sutikimo suteikimu, perdavimas
            
               1.   Vykdomoji valdyba perduoda Vykdomosios valdybos nariui, kuriam atsiskaito Banknotų direktoratas, įgaliojimus priimti visus su gamintojo akreditacija susijusius sprendimus pagal Sprendimo (ES) 2020/637 (ECB/2020/24) 6 straipsnio 1, 3 ir 7 dalis ir 7 straipsnį.
            
            
               2.   Vykdomoji valdyba perduoda Banknotų direktorato direktoriui ir Banknotų direktorato Valiutų valdymo skyriaus vadovui įgaliojimus suteikti išankstinį rašytinį ECB sutikimą pagal Sprendimo (ES) 2020/637 (ECB/2020/24) 10 straipsnio 1 dalį, jeigu akredituotas gamintojas įvykdė visus atitinkamus akreditacijos reikalavimus pagal minėto sprendimo 3 ir 4 straipsnius ir visas atitinkamas pareigas pagal minėto sprendimo 9 straipsnį.
            
         
         
            2 straipsnis
            Įgaliojimų priimti sprendimus dėl neatidėliotino saugotinų eurų elementų veiklos nutraukimo perdavimas
            Vykdomoji valdyba perduoda dviem Banknotų direktorato darbuotojams, įgaliotiems atlikti patikrinimus pagal Sprendimo (ES) 2020/637 (ECB/2020/24) 11 straipsnį, įgaliojimus priimti sprendimus pagal minėto sprendimo 14 straipsnio 1 dalį, kuriais reikalaujama, kad akredituotas gamintojas nedelsdamas nutrauktų atitinkamą saugotinų eurų elementų veiklą.
         
         
            3 straipsnis
            Ataskaitų teikimo prievolė
            
               1.   Vykdomosios valdybos narys, kuriam atsiskaito Banknotų direktoratas, pateikia Vykdomajai valdybai metinę ataskaitą apie per ankstesnius kalendorinius metus pagal 1 straipsnį priimtus sprendimus, išskyrus atvejus, kai tokių sprendimų priimta nebuvo.
            
            
               2.   Banknotų direktoratas pateikia Vykdomajai valdybai metinę ataskaitą apie per ankstesnius kalendorinius metus pagal 1 straipsnio 2 dalį ir 2 straipsnį priimtus sprendimus, išskyrus atvejus, kai tokių sprendimų priimta nebuvo.
            
         
         
            4 straipsnis
            Panaikinimas
            Sprendimas (ES) 2016/1975 (ECB/2016/39) panaikinamas.
         
         
            5 straipsnis
            Įsigaliojimas
            Šis sprendimas įsigalioja tą dieną, kai apie jį pranešama adresatams.
         
         
            6 straipsnis
            Adresatai
            Šis sprendimas skirtas saugotinų eurų elementų ir eurų elementų gamintojams ir akredituotiems gamintojams.
         
         
            Priimta Frankfurte prie Maino 2021 m. liepos 27 d.
            
               
                  ECB Pirmininkė
               
               Christine LAGARDE
            
         
         
            (1)  OL L 149, 2020 5 12, p. 12.
         
            (2)  2016 m. lapkričio 8 d. Europos Centrinio Banko sprendimas (ES) 2016/1975 dėl įgaliojimų suteikti laikinąją akreditaciją perdavimo (ECB/2016/39) (OL L 304, 2016 11 11, p. 9).
         
            (3)  2013 m. gruodžio 20 d. Europos Centrinio Banko sprendimas ECB/2013/54 dėl akreditacijos procedūrų, taikomų saugotinų eurų elementų ir eurų elementų gamintojams, kuriuo iš dalies keičiamas Sprendimas ECB/2008/3 (OL L 57, 2014 2 27, p. 29).